2004/47/EY: Euroopan keskuspankin päätös, tehty 18 päivänä joulukuuta 2003, Euroopan keskuspankin varanto- ja varausosuuksien maksamisen ja kansallisten keskuspankkien saatavien tarkistamisen siirrettyjä valuuttavarantosaamisia vastaaviksi edellyttämistä toimenpiteistä (EKP/2003/21)



Virallinen lehti nro L 009 , 15/01/2004 s. 0036 - 0038



Euroopan keskuspankin päätös, tehty 18 päivänä joulukuuta 2003, Euroopan keskuspankin varanto- ja varausosuuksien maksamisen ja kansallisten keskuspankkien saatavien tarkistamisen siirrettyjä valuuttavarantosaamisia vastaaviksi edellyttämistä toimenpiteistä (EKP/2003/21) (2004/47/EY) EUROOPAN KESKUSPANKIN NEUVOSTO, joka ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 30 artiklan, sekä katsoo seuraavaa: (1) Euroopan keskuspankin (EKP) pääoman merkitsemisen jakoperusteen (jäljempänä "pääoman jakoperuste") tarkistaminen johtaa siihen, että painoarvoja, joita euron käyttöön ottaneiden jäsenvaltioiden kansallisille keskuspankeille (jäljempänä "rahaliittoon osallistuvat kansalliset keskuspankit") on annettu EKP:n pääoman jakoperusteessa (jäljempänä "painoarvot"), on tarkistettava kansallisten keskuspankkien prosenttiosuuksista Euroopan keskuspankin pääoman merkitsemisen jakoperusteessa 18 päivänä joulukuuta 2003 tehdyn päätöksen EKP/2003/17(1) mukaisella tavalla. Painoarvoihin tehtävät tarkistukset ja niistä seuraavat muutokset rahaliittoon osallistuvien kansallisten keskuspankkien osuuksissa EKP:n merkitystä pääomasta merkitsevät sitä, että on välttämätöntä tarkistaa saatavia, joilla EKP on perussäännön 30.3 artiklan nojalla hyvittänyt rahaliittoon osallistuvia kansallisia keskuspankkeja ja jotka vastaavat rahaliittoon osallistuvien kansallisten keskuspankkien EKP:lle siirtämiä valuuttavarantosaamisia (jäljempänä "saatavat" tai "saamiset"). (2) Niiden rahaliittoon osallistuvien kansallisten keskuspankkien, joiden prosenttiosuus tarkistetusta pääoman jakoperusteesta suurenee tarkistuksen vuoksi, olisi siten suoritettava korvaava siirto EKP:lle, ja EKP:n olisi suoritettava korvaava siirto niille rahaliittoon osallistuville kansallisille keskuspankeille, joiden prosenttiosuus tarkistetusta pääoman jakoperusteesta pienenee. (3) Perussäännön taustalla olevien oikeudenmukaisuutta, yhdenvertaista kohtelua ja luottamuksensuojaa koskevien yleisten periaatteiden mukaisesti niiden rahaliittoon osallistuvien kansallisten keskuspankkien, joiden suhteellinen osuus EKP:n kertyneen oman pääoman arvosta suurenee edellä mainittujen tarkistusten vuoksi, pitäisi myös tehdä korvaava siirto niille rahaliittoon osallistuville kansallisille keskuspankeille, joiden suhteellinen osuus pienenee. (4) Kunkin rahaliittoon osallistuvan kansallisen keskuspankin vastaavat painoarvot 31 päivään joulukuuta 2003 saakka (kyseinen päivä mukaan lukien) ja 1 päivästä tammikuuta 2004 lähtien pitäisi ilmaista prosenttiosuutena EKP:n kokonaispääomasta, sellaisena kuin kaikki rahaliittoon osallistuvat kansalliset keskuspankit ovat merkinneet sen, laskettaessa sitä, miten kunkin rahaliittoon osallistuvan kansallisen keskuspankin osuutta EKP:n kertyneen oman pääoman arvosta on tarkistettava, ON TEHNYT TÄMÄN PÄÄTÖKSEN: 1 artikla Määritelmät Tässä päätöksessä tarkoitetaan a) "Kertyneellä oman pääoman arvolla" tarkoitetaan EKP:n vararahastojen, arvonmuutostilien sekä vararahastoja vastaavien varausten kokonaismäärää, sellaisina kuin ne on ilmoitettu EKP:n tilinpäätöksessä ja EKP:n neuvosto on hyväksynyt ne tilikauden 2003 osalta. EKP:n vararahastoihin ja vararahastoja vastaaviin varauksiin kuuluvat "kertyneen oman pääoman arvon" yleisluonteisuutta rajoittamatta yleisrahasto sekä valuuttakursseista ja markkinahinnoista aiheutuvia arvostustappioita varten tehdyt varaukset. b) "Siirtopäivällä" tarkoitetaan toista pankkipäivää sen jälkeen, kun EKP:n neuvosto on hyväksynyt EKP:n tilinpäätöksen tilikaudelta 2003. 2 artikla EKP:n varanto- ja varausosuuksien maksaminen 1. Tätä artiklaa sovelletaan ainoastaan siinä tapauksessa, että kertyneen oman pääoman arvo on suurempi kuin nolla. 2. Mikäli rahaliittoon osallistuvan kansallisen keskuspankin osuus kertyneen oman pääoman arvosta suurenee, koska sen painoarvo suurenee 1 päivästä tammikuuta 2004 lähtien, kyseinen kansallinen keskuspankki siirtää EKP:lle siirtopäivänä 4 kohdan mukaisesti määritetyn määrän. 3. Mikäli rahaliittoon osallistuvan kansallisen keskuspankin osuus kertyneen oman pääoman arvosta pienenee, koska sen painoarvo pienenee 1 päivästä tammikuuta 2004 lähtien, kyseinen kansallinen keskuspankki vastaanottaa EKP:ltä siirtopäivänä 4 kohdan mukaisesti määritetyn määrän. 4. EKP laskee ja vahvistaa aikanaan kullekin rahaliittoon osallistuvalle kansalliselle keskuspankille joko määrän, joka kyseisen kansallisen keskuspankin on siirrettävä EKP:lle, mikäli 2 kohtaa sovelletaan, tai määrän, jonka kyseinen kansallinen keskuspankki vastaanottaa EKP:ltä, mikäli 3 kohtaa sovelletaan. Kukin siirrettävä tai vastaanotettava määrä lasketaan pyöristämistä koskevia sääntöjä noudattaen siten, että kertyneen oman pääoman arvo kerrotaan kullakin rahaliittoon osallistuvalla kansallisella keskuspankilla 31 päivänä joulukuuta 2003 olevan ja 1 päivänä tammikuuta 2004 olevan painoarvon absoluuttisella erotuksella ja tulos jaetaan 100:lla. 5. Kukin 4 kohdassa kuvattu määrä erääntyy maksettavaksi euromääräisenä 1 päivänä tammikuuta 2004 mutta siirretään tosiasiallisesti siirtopäivänä. 6. Siirtopäivänä rahaliittoon osallistuva kansallinen keskuspankki tai EKP, jonka on suoritettava siirto 2 tai 3 kohdan nojalla, siirtää myös erikseen koron, jota kertyy 1 päivästä tammikuuta 2004 siirtopäivään saakka kullekin kyseisen rahaliittoon osallistuvan kansallisen keskuspankin ja EKP:n maksettavana olevalle määrälle. Tämän koron siirtäjät ja vastaanottajat ovat samat kuin niiden määrien siirtäjät ja vastaanottajat, joille korko kertyy. 3 artikla Siirrettyjä valuuttavarantoja vastaavien saamisten tarkistaminen 1. Rahaliittoon osallistuvien kansallisten keskuspankkien saatavat tarkistetaan 1 päivänä tammikuuta 2004 niihin sovellettavien tarkistettujen painoarvojen mukaisesti. Rahaliittoon osallistuvien kansallisten keskuspankkien saatavien arvo 1 päivästä tammikuuta 2004 alkaen esitetään tämän päätöksen liitteessä olevan taulukon kolmannessa sarakkeessa. 2. Tämän artiklan nojalla ja ilman, että edellytettäisiin mitään muuta muodollisuutta tai toimea, jokaisen rahaliittoon osallistuvan kansallisen keskuspankin katsotaan joko siirtäneen tai vastaanottaneen 1 päivänä tammikuuta 2004 tämän päätöksen liitteessä olevan taulukon neljännessä sarakkeessa sen nimen perässä esitetyn (euromääräisen) saatavan absoluuttisen arvon, jolloin "-" tarkoittaa saatavaa, jonka kansallinen keskuspankki siirtää EKP:lle ja "+" saatavaa, jonka EKP siirtää kansalliselle keskuspankille. 3. Jokainen rahaliittoon osallistuva kansallinen keskuspankki joko siirtää tai vastaanottaa 2 päivänä tammikuuta 2004 tämän päätöksen liitteessä olevan taulukon neljännessä sarakkeessa sen nimen perässä esitetyn (euromääräisen) määrän absoluuttisen arvon, jolloin "+" tarkoittaa määrää, jonka kansallinen keskuspankki siirtää EKP:lle, ja "-" määrää, jonka EKP siirtää kansalliselle keskuspankille. 4. EKP ja rahaliittoon osallistuvat kansalliset keskuspankit, joiden on 3 kohdan nojalla suoritettava siirtoja, siirtävät 2 päivänä tammikuuta 2004 erikseen myös kaiken koron, joka kertyy 1 päivästä tammikuuta 2004 aina 2 päivään tammikuuta 2004 niistä määristä, joita EKP:n ja kyseisten kansallisten keskuspankkien on siirrettävä. Tämän koron siirtäjät ja vastaanottajat ovat samat kuin niiden määrien siirtäjät ja vastaanottajat, joille korko kertyy. 4 artikla Yleissäännökset 1. Edellä 2 artiklan 6 kohdan ja 3 artiklan 4 kohdan nojalla kertyvä korko lasketaan käyttämällä todelliset päivät / 360 -laskentamenetelmää ja korkoa, joka on sama kuin Euroopan keskuspankkijärjestelmän viimeisimmässä perusrahoitusoperaatiossa käyttämä marginaalikorko. 2. Jokainen 2 artiklan 2, 3 ja 6 kohdassa sekä 3 artiklan 3 ja 4 kohdassa tarkoitettu siirto suoritetaan erikseen Trans-European Automated Real-time Gross settlement Express Transfer (TARGET) -järjestelmän välityksellä. 3. EKP ja kansalliset keskuspankit, joiden on suoritettava jokin tämän päätöksen 2 artiklassa tarkoitetuista siirroista, antavat viipymättä tarvittavat ohjeet, jotta tällaiset siirrot kyetään suorittamaan asianmukaisesti ja ajoissa. 5 artikla Loppusäännökset 1. Tämä päätös tulee voimaan 19 päivänä joulukuuta 2003. 2. Tämä päätös julkaistaan Euroopan unionin virallisessa lehdessä. Tehty Frankfurt am Mainissa 18 päivänä joulukuuta 2003. EKP:n neuvoston puolesta Jean-Claude Trichet (1) Ks. tämän virallisen lehden sivu 27. LIITE EKP:LLE SIIRRETTYJÄ VALUUTTAVARANTOJA VASTAAVAT SAAMISET >TAULUKON PAIKKA>